Te ni̱ nchaa̱‑ya̱ núu̱ sáva‑ga̱ cha̱a káskuáꞌa jíín‑yá.
Te ni̱ jini̱‑ya̱ ñáyɨvɨ kuáꞌa̱ xáa̱n,
ni̱ ka̱jíkó ndúu̱‑i nɨ́ɨ́ núu̱‑dé.
Te cha̱a káchaa tutu̱ kástátáꞌan jíín‑de.
Yúan‑na te ta̱ká ña̱yɨvɨ‑ún,
ni̱ kajini̱‑ni‑i nuu̱‑yá.
Te ni̱ ka̱naa iní‑i kánde̱ꞌé‑i nuu̱‑yá.
Te ni̱ katau̱‑i kuaꞌa̱n‑i nuu̱‑yá.
Te ni̱ kakaꞌa̱n‑i jíín‑yá.
Te ni̱ jika̱ tu̱ꞌún‑yá‑i:
Na̱ sɨkɨ̱ kástátáꞌan‑ró jíín‑de jínáꞌan‑de,
áchí‑ya̱.
Yúan‑na te ni̱ kaꞌa̱n ɨɨn cha̱a ma̱ꞌñú ñáyɨvɨ kuáꞌa̱‑ún:
Maestro,
va̱i nchaka‑ná se̱ꞌe‑ná nuu̱‑ní,
chi̱ táꞌa̱n‑i ɨɨn tachi̱ ñíꞌín.
Te tachi̱‑ún,
ndéni kúu te nú ni̱ tɨɨn‑ni‑i,
te jáꞌni yíꞌí‑ni‑i.
Te sjáa‑ni tiꞌiñu̱ yuꞌu‑í.
Te skɨ́ꞌñi nu̱ꞌun‑i.
Te kua̱ꞌichi̱‑i sáꞌa.
Te ni̱ kaꞌa̱n‑ná jíín cháa káskuáꞌa jíín‑ní ja̱ ná kíñiꞌin‑de kiꞌi̱n.
Te tú ní kákuu sáꞌa‑de,
áchí‑de.
Te ni̱ kaꞌa̱n‑ya̱ jíín‑i:
Ña̱yɨvɨ xáa̱n níꞌin ini̱ kákuu‑ró.
Na̱saa‑ga̱ kɨvɨ kúnchaa̱‑ri̱ jíín‑ró.
Te na̱saa‑ga̱ kɨvɨ̱ ndóꞌo‑ri̱ jíín‑ró.
Kua̱ꞌa‑i ná kíi‑i nuu̱‑rí núsáá,
áchí‑ya̱.
Te ni̱ kaja̱ꞌa‑de‑i nuu̱‑yá.
Te ni̱ jini̱‑i‑ya̱.
Te tachi̱‑ún,
ni̱ jaꞌni yíꞌí xáa̱n‑ní‑i.
Te ni̱ ndua̱‑i nuu̱ ñúꞌun.
Te ni̱ tuu‑í.
Te ni̱ jaa tiꞌiñu̱ yuꞌu‑í.
Te Jesús,
ni̱ jika̱ tu̱ꞌún‑yá táa̱‑i:
Na̱saa kɨvɨ̱ ní kuu táꞌa̱n‑i tachi̱ yáꞌa,
áchí‑ya̱.
Te ni̱ kaꞌa̱n‑de:
Onde̱ lúlí‑i.
Te tondó tɨnɨ̱ jínu ni̱ kuu chíndee‑i nuu̱ ñúꞌu̱n jíín núu̱ ndúcha,
ja̱ káꞌni‑í kuní.
Ko nú kuu sáꞌa‑ní,
kundáꞌú ini̱‑ní náá.
Te chindéé chítuu‑ní náá,
áchí‑de.
Te ni̱ kaꞌa̱n Jesús jíín‑de:
Te nú kándíja‑ró,
chi cha̱a kándíja te kuu ta̱ká ja̱ kuní‑de,
áchí‑ya̱.
Yúan‑na te máá táa̱ su̱chí‑ún,
ni̱ kaꞌa̱n jaa‑ni‑de:
Kándíja‑ná,
ko chindéé chítuu‑ní náá chi̱ tú kándíja va̱ꞌa va̱ꞌa‑ná,
áchí‑de.
Te ni̱ jini̱ Jesús ja̱ ní katau̱ ña̱yɨvɨ kuáꞌa̱‑ún kuaꞌa̱n‑i nuu̱‑yá.
Te ni̱ kaꞌa̱n xaa̱n‑yá jíín tachí kíni‑ún:
Tachi̱ ñíꞌín sóꞌó,
ruu̱ táꞌú‑rí tiñu nuu̱‑ro̱.
Kenda‑ró iní‑i,
te ma̱ ndɨ́vɨ‑ga̱‑ro̱ iní‑i,
áchí‑ya̱ jíín.
Yúan‑na te tachi̱‑ún,
ni̱ kana kóꞌó.
Te tɨnɨ̱ jínu ni̱ jaꞌni yíꞌí xáa̱n‑gá‑i.
Te ni̱ kenda kuaꞌa̱n.
Te máá súchí‑ún,
ni̱ kundɨ̱yi‑ni‑i.
Te ni̱ kakaꞌa̱n tɨnɨ̱ ña̱yɨvɨ:
A ni̱ jiꞌi̱‑i,
áchí.
Te Jesús,
ni̱ tɨɨn‑ya̱ ndáꞌa‑í,
te ni̱ ndukani‑ya̱‑í.
Te ni̱ ndukuiñi̱‑i.
Te nuu̱ ní kɨ̱vɨ Jesús ini̱ ve̱ꞌe,
te cha̱a káskuáꞌa jíín‑yá,
ni̱ kajika̱ tu̱ꞌún sɨ́ɨn‑de‑ya̱:
Naja̱ tú ní kákuu kiñiꞌin‑ná tachi̱‑ún kiꞌi̱n,
áchí‑de.
Te ni̱ kaꞌa̱n‑ya̱ jíín‑de:
Ɨɨn táꞌan yu̱án,
ni ma̱ kénda kutɨ kíꞌi̱n,
te nú tú kaka̱n taꞌu̱‑yo̱ te kondicha̱ ini̱‑yo̱,
áchí‑ya̱.